### Beslutninger

Forslaget blev på byrådsmødet den 21. juni 2023 henvist til Magistraten med henblik på at indgå i budgetdrøftelserne for 2024.

###

BUDGETFORSLAG FRA DD

Hvad vil vi gerne opnå? Hvorfor stilles forslaget?

Når letbanen tøffer forbi en letbaneovergang i kommunens oplandsbyer slår bommen ned i god tid inden letbanens ankomst. Ofte er der imidlertid tale om alt for god tid. For de fleste bilister såvel som gående og cyklister i oplandsbyer med letbanespor er det velkendt, at ventetiden før letbanen melder sin ankomst, er lang. Når bommene endelig går op igen, holder der ofte lange køer af biler, og især i myldretrafikken skaber det trafikale udfordringer i resten af byen.

I Lystrup kan bilister, gående og cyklister desuden opleve, at to letbaner skal krydse hinanden ved overgangen ved [adresse], hvilket gør ventetiden ekstra lang.

Det koster både tid og penge når aarhusianerne venter på at bommene skal gå op, og det kan skabe potentielle farlige situationer med biler der kører uden om bommene ligesom fodgængere og cyklister kan finde på at trodse bommene. Herudover er det ikke godt for klimaet, da de lange ventetider giver stor tomgangs-udledning fra bilerne.

Der er ingen tvivl om at bommene yder en stor sikkerhed for trafiksikkerheden, men de bør ikke være nede mere end højst nødvendigt. Aarhus Letbane har tidligere fremhævet muligheden for at investere i ny teknologi, som kan understøtte, at letbanens bomme hæves og sænkes hurtigere og mere præcist end tilfældet er i dag.

Derfor foreslår Danmarksdemokraterne

1) At der investeres i ny teknologi, som kan understøtte, at letbanens bomme hæves og sænkes hurtigere og mere præcist end tilfældet er i dag

Dette forslag taler ind i det vilde problem Klima og Bæredygtighed såvel som det vilde problem Bæredygtig vækst. Forslaget foreslås finansieret via Gevinster i programmet ”Bedre datakvalitet”, hvor der er et overskud på 8,3 mio. kr.

René Gregersen

Byrådsmedlem, Danmarksdemokraterne